# ברתלמי שארל ז'וזף דומורטייה

ברתלמי שארל ז'וזף דומורטייה
Barthélemy Dumortier|  |
|
לידה |
3 באפריל 1797 טורנה, הרפובליקה הבטאווית (כיום בלגיה) |
|
פטירה |
9 ביולי 1878 (בגיל 81) טורנה |
|
מדינה | בלגיה בלגיה |
|
ענף מדעי |
בוטניקה, מיקולוגיה, זואולוגיה |
|
השכלה |
קולז' סטניסלס בפריז  |
|
עיסוק |
בוטנאי, חבר בית הנבחרים הבלגי, נשיא החברה הבוטנית המלכותית של בלגיה |
|
תפקיד | * חבר בית הנבחרים של בלגיה (29 באוגוסט 1831–8 ביוני 1847)
* שר המדינה (13 ביוני 1872)
* חבר בית הנבחרים של בלגיה (13 ביוני 1848–9 ביולי 1878)
* נשיא (1862)
 |
|
תארים |
רוזן  |
|
מפלגה |
המפלגה הקתולית  |
|
בת זוג |
פיליפינית לואיז רוטו |
|
פרסים והוקרה |
עיטור צלב הברזל מפקד במסדר סנט גרגוריוס הגדול מפקד עליון במסדר לאופולד |
|   |

**ברתלמי שארל ז'וזף דומורטייה** (בצרפתית: **Barthélemy Charles Joseph Dumortier**; באפריל 1797 – 9 ביולי 1878) היה חבר פרלמנט ובוטנאי בלגי, והיה בין החוקרים הראשונים שזיהו את התהליך הביולוגי של חלוקת התא.

במהלך חייו, דומורטייה נתן שמות למעלה מ-688 טקסונים שונים, רבים מהם עדיין בשימוש כיום.

פסל המתאר אותו נמצא בעיר טורנה שבבלגיה, בה בילה חלק ניכר מחייו. הפסל נבנה בשנת 1883 על ידי הפסל צ'ארלס פרייקין. הפסל ניזוק על ידי הגרמנים במהלך מלחמת העולם הראשונה, אך תוקן. דומורטייה מתואר בלבוש בורגני, כאשר זרועו הימנית מקופלת על חזהו וזרועו השמאלית נשענת על מסמכים פוליטיים המוחזקים תחת כפותיו של אריה.

## ביוגרפיה

### ראשית חייו

ברתלמי שארל ז'וזף דומורטייה, נולד ב-3 באפריל 1797 בטורנה שבבלגיה. אביו, ברתלמי-פרנסואה דומורטייה, היה סוחר וחבר מועצת העיר .

הוא השלים את לימודיו התיכוניים באתנה דה טורנה והמשיך ללימודים גבוהים בקולז' סטניסלאס בפריז. לאחר שסיים את לימודיו בצרפת ושב לביתו בבלגיה, הוא נמשך והחל לעסוק במדעי הבוטניקה, ובשנת 1823 פרסם את החיבור המדעי "Commentationes botanicae" (בעברית: "פרשנויות בוטניות"), בו הציע מערכות סיווג חדשות והגדיר משפחות רבות של צמחים.

### בוטניקה

בשנת 1827 פרסם את ה-"Flora Belgica*"*, קטלוג מקיף של הצומח בבלגיה, כאשר הוא משתמש במערכת סיווג טבעית. מאוחר יותר, חיפש שיטות מדעיות למיון, ואף יצר מערכת דירוג משלו.

בשנת 1829 הפך לחבר באקדמיה המלכותית למדעים, ספרות ואמנויות יפות של בלגיה. במקביל לעיסוקיו בבוטניקה, הביע עניין גם בזואולוגיה, כשעיקר התעניינתו הייתה בחסרי חוליות.

בשנת 1832, הוא תיאר חלוקת תאים בצמחי מים פשוטים, ולפיכך נחשב לאחד המגלים הראשונים של תהליך חלוקת התא.בשנת 1835 הגדיר את הסוג Lepidozia, סוג של טחב כבד.

הוא נחשב לבוטנאי כה מבריק עד שמשרד הפנים ביקש ממנו להיות נציגו בגן הבוטני של בריסל, שהיה אז חברה משותפת בתמיכת המדינה. בשנת 1862 הוקמה "החברה המלכותית לבוטניקה של בלגיה" ודומורטייה מונה לנשיאה.

כאשר החברה שניהלה את הגן הבוטני בבריסל קרסה, דומורטייה פיתח את הרעיון של גן בוטני בבעלות מלאה של המדינה. הוא הצליח לשכנע את הפרלמנט בשנת 1869 לרכוש את האוסף הבוטני המרשים של קרל פרידריך פיליפ פון מרטיוס. כמה חודשים לאחר מכן רכשה המדינה את גן "החברה המלכותית להורטיקולטורה של בלגיה". דומורטייה קיווה ליצור גן בוטני, בדומה לגני קיו המלכותיים שבלונדון.

על שמו נקראים שני מיני צמחים: Hemerocallis dumortieri (Hemerocallidoideae) ו-Stenocereus dumortieri.

במגדירי צמחים משתמשים בסימון **.Dumort** לאחר השם המדעי של צמח, בכדי לציין שהוא הוגדר לראשונה על ידי דומורטייה.

### פוליטיקה

דיוקן של ברתלמיי דומורטייה (1878-1797)
הוא התעניין גם בפוליטיקה. בשנת 1824 ייסד *את* "Le Courrier de l'Escaut", עיתון שביקר את ממשלת הממלכה המאוחדת של הולנד.

תחת המשטר ההולנדי, היה חבר באספה הכללית של ארצות השפלה, והיה אחד ממנהיגי מפלגת הפטריוטים שהתנגדה למדיניות המלך וילם הראשון.

בינואר 1830, תחת שם העט בלגיקוס, פרסם מאמרים המגנים את עמדת ממשלת בלגיה, בהם כינה את בני עמו הבלגים בצפון במדינה בשם "הולנדים", והכריז בבירור על רצון לפרישה מהפרובינציות הדרומיות. הוא לקח חלק פעיל במהפכה הבלגית של 1830. הוא עודד את המשמר הבורגני של טורנה למרוד, וב-28 בספטמבר 1830 הוביל את ההתקפה על המוצבים ההולנדיים. חמישה ימים לאחר מכן, מצודת טורנה נכנעה.

לאחר המתקפות הללו, מינו אותו הבוחרים בטורנה כחבר מחליף בקונגרס הלאומי. בשנת 1831 נבחר כחבר פרלמנט לבית הנבחרים, תחילה במחוז טורנה, ולאחר מכן משנת 1848 במחוז רוזלר. הוא נבחר מחדש עד מותו. בעבודתו כחבר פרלמנט קתולי, נלחם בראש ובראשונה למען האינטרס העליון של האומה הבלגית על ידי דחייתם של סעיפי הסכם לונדון (1839) כפי שהוצגו. הודות להתנגדותו הנחרצת, הופחת החוב של בלגיה להולנד.

## תארים ועיטורים

* **1860**: מפקד במסדר סנט גרגוריוס הגדול (הוותיקן)
* **1866**: תואר רוזן רומי (הוותיקן)
* **1870**: עיטור צלב הברזל (בלגיה)
* **1870**: מפקד עליון במסדר לאופולד (בלגיה)
* **1872:** תואר רוזן (בלגיה)

## קישורים חיצוניים

 מדיה וקבצים בנושא **ברתלמי שארל ז'וזף דומורטייה** בוויקישיתוף
* Barthélemy Dumortier, באתר Pantheon **(באנגלית) Barthélemy Dumortier, באתר International Plant Names index **(באנגלית)**

## הערות שוליים